সঞ্জয়ের ফাঁসির আর্জি নিয়ে হাইকোর্টে রাজ্য, বিরোধিতা করল সিবিআই

কলকাতা: আরজি কর কাণ্ডে (RG Kar Case) শিয়ালদহ আদালতের (Sealdah Court) দেওয়া রায়কে চ্যালেঞ্জ করে রাজ্যের হাইকোর্টের (Calcutta High Court) দ্বারস্থ হওয়া নিয়ে নতুন বিতর্কের সৃষ্টি হয়েছে। বুধবার কলকাতা হাইকোর্টে শুনানির সময় সিবিআইয়ের আইনজীবী রাজ্যের আবেদন নিয়ে প্রশ্ন তোলেন। সিবিআইয়ের (CBI) আইনজীবী রাজদীপ মজুমদার এই বিষয়ে আপত্তি জানিয়ে বলেন, “দোষীর সর্বোচ্চ শাস্তির দাবিতে রাজ্য কীভাবে হাই কোর্টের দ্বারস্থ হতে পারে? এই ধরনের আবেদনের ভিত্তি কী?”

রাজদীপ মজুমদার আরও জানান, নির্যাতিতার পরিবার, সিবিআই, বা দোষী পক্ষের কেউ হাই কোর্টে আপিল না করলেও, রাজ্যের এই পদক্ষেপের বৈধতা নিয়ে প্রশ্ন উঠছে। উদাহরণ হিসেবে তিনি লালুপ্রসাদ যাদবের মামলার প্রসঙ্গ তুলে ধরেন, যেখানে হাই কোর্ট রাজ্যের আবেদনকে গ্রহণযোগ্য বলে মেনে নেয়নি।

আরও পড়ুন: বুধবারই সুপ্রিম কোর্টে আরজি কর মামলার শুনানি

তবে সিবিআইয়ের যুক্তির বিরোধিতা করেন রাজ্যের অ্যাডভোকেট জেনারেল কিশোর দত্ত এবং সরকারি আইনজীবী দেবাশিস রায়। তাঁদের বক্তব্য, লালুপ্রসাদের মামলার সঙ্গে আরজি কর-কাণ্ডের তুলনা করা যায় না। সিআরপিসি ৩৭৭ এবং ৩৭৮ ধারার অধীনে রাজ্যের এই আবেদন আইনসঙ্গত বলেই দাবি করেন তাঁরা।

বুধবার হাই কোর্টে দোষী সঞ্জয় রায়ের এক আইনজীবীও উপস্থিত ছিলেন। তিনি আদালতে জানান, তিনি সঞ্জয়ের পক্ষে মামলা লড়তে চান। তবে সঞ্জয়ের সঙ্গে দেখা করতে না দেওয়ার অভিযোগ তোলেন তিনি। এ বিষয়ে বিচারপতি দেবাংশু বসাক জানান, সঞ্জয়ের সঙ্গে ভার্চুয়াল মাধ্যমে কথা বলার সুযোগ দেওয়া হবে এবং ওকালতনামায় স্বাক্ষরের অনুমতিও দিতে হবে।